Äiti ja lapset menivät elokuviin katsomaan Hobitti kakkosta, mutta trailerissa ennen itse leffaa vilahti seksiä.

Tuore, mielipidekirjoituksesta ponnen saanut uutinen närkästyksestä oli eilen Ilta-Sanomien nettisivujen luetuimpia.

Kotimaisen Ei kiitos -elokuvan trailerissa ei ole mitään kohtuutonta. Toki siitä voi tulla lasten kanssa nähtynä kiusaantunut olo.

Suomessa perinteisesti tällainen näytelty ja melko viitteellinen seksi ei ole ollut korkean ikärajan peruste. Elokuva Ei kiitos on ikärajaltaan vain K-12. Tosin juuri siksi, että asiayhteydestä irrotettuna seksikohtaus voi särähtää, on kyseisen trailerin ikäraja K-16. Tämä voi vaikuttaa hassulta, kun kyseessä on aivan sama kuvamateriaali. Joka tapauksessa traileria ei enää edes näytetä Hobitin (K-12) alussa.

Hassumpaa on ehkä kuitenkin se, että fantasiaseikkailu Hobitti, jossa muun muassa hakataan päitä ja käsi irti sekä näytetään joukkohauta, on täysin ok lapsille ja neljän sekunnin vilahdus hyväntuulisesta keittiöseksistä on järkytys, josta pitää avautua mielipidekirjoituksessa.

”Jouduimme käymään asiaa läpi vielä kotona ja lapseni kertoivat minulle, että he eivät olisi halunneet katsoa sellaista”, äiti kertoi vielä Ilta-Sanomille.

Ainakin voi päätellä, että kolmituntinen Hobitti ei ole kovin mieleenpainuva, jos sitä edeltävä pyllyvilahdus pilasi koko illan. Ennen kaikkea ”kohu” kertoo uuspuritaanisuudesta. Ehkä on aika kertoa lapsille muutama sana biologiasta, jos verilöylykin kerran on sopivaa illanvietettä.